བོད་ཀྱི་ལོ་རྒྱུས་ཐོག་སྔོན་བྱོན་མཁས་པ་མི་ཉུང་ཙམ་གྱིས་རང་གི་དམིགས་འབེན་ཞིག་མངོན་འགྱུར་ཡོང་ཆེད་གཅེས་པའི་སྲོག་ལ་ཡང་མི་ལྟོས་པར་ཚེ་གང་འབད་པ་མཐའ་གཅིག་ཏུ་བྱས་པའི་མིག་དཔེ་བཟང་པོ་མི་ཉུང་ཙམ་ཡོད།དཔེར་ན་རྗེ་བཙུན་མི་ལ་རས་པ་ལྟ་བུར་ཆ་མཚོན་ན་རང་གི་ཕུགས་འདུན་ཞིག་མངོན་འགྱུར་ཡོང་ཆེད་ཨུ་ཚུགས་མཐར་སྐྱེལ་བྱེད་པའི་སྙིང་སྟོབས་ལྡན་པ་དང་།ཡུམ་མྱང་ཚ་དཀར་རྒྱན་ལྟ་བུར་དྲང་བདེན་གྱི་ཆེད་དུ་དཔའ་ངར་ཞུམ་མེད་ཀྱིས་འཐབ་རྩོད་མཐའ་གཅིག་ཏུ་བྱེད་པའི་སྙིང་སྟོབས་ལྡན་པ་ནི་ཁྲ་ཆུང་མིག་གིས་བལྟས་ན་མིག་དཔེ་གསོན་པོ་ཞིག་ཡིན།དེ་ལྟ་ཡིན་མོད་མི་རིགས་སྤྱི་ཡོངས་ནས་བལྟས་ན་དེང་གི་དུས་སུ་ཡང་བསམ་བློ་དང་སྙིང་སྟོབས་དེ་འད྄་ལྡན་པ་མང་པོ་མིན་པས།རྩོམ་པ་པོས་གནད་འགག་དེ་བོད་མི་རིགས་ཀྱི་ཞན་ཆ་ཞིག་ཡིན་པ་གསལ་པོར་མཐོང་ནས་བརྩམས་སྒྲུང་དེ་དང་དེར་འབྲི་བཞེངས་བྱས་པའི་ར་ལོའི་སྣང་བརྙན་གྱི་ཐོག་ནས་སྣང་ཚུལ་དེ་མཚོན་ཡོད།རྩོམ་པ་པོས་རྩོམ་མཇུག་ཏུ་ར་ལོར་སླར་ཡང་བུད་མེད་གཞན་ཞིག་འཕྲད་ཅིང་།བུད་མེད་འདི་ནི་ཆུ་ལེན་བུ་མོ་དེ་ཡིན་མི་སྲིད་ནའང་ར་ལོའི་ཆུང་མའམ་ཡང་ན་དགའ་གྲོགས་སོ་སེར་མ་དེ་ལས་སྙིང་དུ་སྡུག་པ་དང་ཁོག་པའང་དེ་ལས་ལྡབ་འགྱུར་གྱིས་དྲང་མོ་ཡིན་པ་འདྲ།དེས་ན་ར་ལོས་ཀྱང་སེམས་གཏིང་ནས་རང་གི་སྒྱིད་ལུག་པའི་སྤྱོད་ངན་བསྒྱུར་ཏེ་ཡིད་སེམས་དྲང་བའི་བུ་མོ་འདི་དང་མཉམ་དུ་འཚོ་བ་རོལ་རྒྱུའི་སེམས་ཐག་བཅད་ནས་ཨ་ལགས་ཤིག་གི་དྲུང་ནས་ཆང་ཡང་བཅད་པ་རེདཅེས་དང་།ཁོ་གཉིས་སྦྲ་སོ་མ་ཞིག་གི་ནང་དུ་དགོད་སྒྲས་ཁེངས་བཞིན་བསྡད་ཡོདཅེས།མཇུག་མཐར་ཁོའི་གཤིས་ངན་བསྒྱུར་ཅིང་འཚོ་བར་རེ་བས་ཁེངས་པ་ཆེད་དུ་བྲིས་པ་ཡང་སྤྱི་ཚོགས་ཤིག་དང་།མི་རིགས་ཤིགམཐའ་ན་མི་རྐྱང་སོ་སོའི་ངོས་ནས་གླེང་ན་ཡང་དམིགས་པ་གསལ་བའི་ཕུགས་འདུན་ཞིག་དང་།གནད་དོན་ལ་དབྱེ་ཞིབ་བྱེད་པར་རང་ཚུགས་ཐུབ་པའི་བསམ་བློ་ཞིགགནད་འགག་གི་མདུན་དུ་ཨུ་ཚུགས་མཐར་སྐྱེལ་བྱེད་པའི་སྙིང་སྟོབས་ཤིག་དགོས་པའི་བླངས་བྱ་གསལ་སྟོན་བྱས་པ་ཞིག་ཡིན།